**Nota informativă**

**la proiectul Hotărîrii Guvernului cu privire la modificarea şi completarea Hotărîrii Guvernului nr.474 din 28 aprilie 1998 cu privire la aplicarea maşinilor de casă şi control cu memorie fiscală pentru efectuarea decontărilor în numerar şi Hotărîrii Guvernului nr.1083 din 26 octombrie 2000 privind punerea în aplicare a Legii Fondului republican şi a fondurilor locale de susţinere socială a populaţiei**

Prezentul proiect de Hotărîre a Guvernului are drept scop asigurarea executării prevederilor Art.III alin.(2) lit.b) din Legea nr.94 din 13.05.2016 pentru modificarea şi completarea Legii nr.62-XVI din 21.03.2008 privind reglementarea valutară.

Astfel, Legea nr.94 din 13.05.2016 stabileşte dreptul unităţilor de schimb valutar de a efectua operaţiuni de schimb valutar în numerar cu persoanele fizice prin intermediul aparatelor de schimb valutar, acestea fiind dotate cu dispozitive sau sisteme pentru înregistrarea operaţiunilor cu numerar în conformitate cu prevederile legislaţiei fiscale, urmînd să asigure în regim automat eliberarea bonului de casă sau a unui alt document fiscal prevăzut de legislaţia fiscală.

Suplimentar, se propune o redacţie nouă de implementare a tehnologiei transport date prin reţele fixe/mobile (tehnologiile GSM/GPRS/EDGE alte tehnologii), la decontările băneşti în numerar,prioritare fiind domeniile legate de desfăşurarea activităţilor de schimb valutar în numerar cu persoane fizice, jocurile de noroc, transportul rutier de persoane în regim de taxi, comerţul cu amănuntul a produselor petroliere principale şi a gazelor lichefiate şi alte activităţi.

Potrivit Hotărîrii Guvernului nr.474 din 28.04.1998 cu privire la aplicarea maşinilor de casă şi control cu memorie fiscală pentru efectuarea decontărilor în numerar, în anul 2008 a fost demarat procesul de implementare a modelelor de maşini de casă şi de control cu memorie fiscală şi modem GPRS încorporat (în continuare – MCC-GPRS), care asigură transportul de date prin reţelele mobile GSM la efectuarea decontărilor băneşti în numerar.

Dezvoltarea rapidă a telefoniei mobile în Moldova şi asigurarea acoperirii a circa 80 % din teritoriul ţării a făcut posibilă implementarea în reţelele mobile GSM a serviciilor transport date prin comutaţia pachetelor GPRS (General Packet Radio Service) şi în domeniile economiei naţionale.

De menţionat că, încă Hotărîrea Guvernului nr.85 din 25.01.2006, ca excepţie, acordă farmaciilor amplasate în localităţile rurale dreptul să folosească un complex hard-soft bazat pe aparate de casă admise oficial ce permit acumularea şi transmiterea informaţiei despre circulaţia medicamentelor cu aplicarea tehnologiei GPRS.

Prima etapă de implementare a obligat băncile licenţiate, casele de schimb valutar şi persoanele juridice ce prestează servicii hoteliere, care deţin licenţa Băncii Naţionale a Moldovei pentru desfăşurarea activităţii de schimb valutar în numerar cu persoane fizice, să-şi doteze ghişeele în care se efectuează operaţiunile de schimb valutar respective până la 1 mai 2009 cu MCC-GPRS. Datele transportate astfel se stochează pe serverul Serviciului Fiscal de Stat.

Actualmente, informaţia privind schimbul valutar în numerar cu persoane fizice este transmisă de circa 1800 de MCC-GPRS.

Concomitent, în conformitate cu art.133 alin.(1) lit.d4) din Codul fiscal nr.1163-XIII din 24.054.1997, pct.17 din anexa la Legea nr.160 din 22.07.2011 privind reglementarea prin autorizare a activităţii de întreprinzător şi art.2931 din Codul contravenţional nr.218-XVI din 24.10.2008, se propune înlocuirea noţiunii „autorizaţie de competenţă tehnică” cu noţiunea „Certificat de înregistrare în calitate de centru de asistenţă tehnică pentru instalarea, repararea, deservirea tehnică a maşinilor de casă şi de control cu memorie fiscală”.

De asemenea, este propusă o nouă componenţă a Comisiei interdepartamentale pentru maşinile de casă şi control.

Ţinînd cont de cele expuse mai sus, se consideră oportun aprobarea proiectului de Hotărîre a Guvernului respectiv.

 **VICEMINISTRU**

 **Veronica VRAGALEVA**